
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara 
domnului Petru Ilieșu



Având în vedere Referatul de aprobare al proiectului de hotărâre cu nr. TMI2023-003233 din 12.07.2023 al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara domnului Petru Ilieșu, 
Având ȋn vedere propunerea domnului primar Dominic Fritz și expunerea de motive pentru acordarea titlului de Cetățean de onoare al Municipiului Timișoara, cu nr. TMI2023 – 003351, din 12.07.2023;
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ; 
În temeiul art. 139 din din OG. 57/2019 - privind Codul administrativ;

Facem următoarele considerații:

Petru Ilieșu este un scriitor, poet și publicist și editor român, născut la 12 septembrie 1951, la Timișoara. Personalitatea sa s-a remarcat nu doar ȋn domeniul culturii, ci și ȋn activități umanitare și filantropice. De asemenea, numele lui evocă spiritul dizident al unei părți a intelectualității române ȋn timpul regimului totalitar comunist.
	Ȋn detalierea celor rezumate mai sus, aducem câteva precizări. Ca scriitor, Petru Ilieșu este autorul unor volume apreciate, nu doar de către publicul larg, ci și ȋn mediul academic, unde a fost distins ȋn două rânduri cu premiul Uniunii Scriitorilor. Totodată, a fost deosebit de apreciat ca redactor la ziarul „Timișoara”, și ca publicist, a contribuit la revistele Orizont”, „Forum studenţesc”, „Luceafărul”, „Vatra”, „Steaua”, „Viaţa Românească”, „Cronica”, „Origini” (SUA), „Halb-jahreschrif” (Berlin), „Via Europa” (Belgia) și multe altele. Este autorul multor volume apreciate, unele ȋn ediții bilingve, aducând adesea Timișoara ȋn atenția cititorilor săi și evidențiindu-i aparetenența la spiritul și valorile europene.
Având un caracter demn, dublat de un pronunțat spirit de inițiativă civică, Petru Ilieșu a ales să stea drept ȋn fața opresiunilor și primejdiilor imamente regimului totalitar comunist. A fost reţinut, arestat şi anchetat de Securitate ȋn 1981 pentru acţiune cu manifeste anti – Ceauşescu. A fost urmărit de echipe de Filaj ale Securităţii, arestat şi anchetat la Bucureşti, în 21 decembrie împreună cu Nicolae Prelipceanu. Ceruse Națiunilor Unite să trimită trupe de intervenție pentru oprirea uciderii demonstranților ieșiți pe străzile Timișoarei. 
Petru Iileșu este cunoscut ca fondator și președinte al Fundației Timișoara ’89, prima fundație umanitară ȋnființată după Revoluție. Aceasta organizație a jucat un rol emblematic ȋn viața Timișoarei, ea fiind nu doar o promisiune de ȋnsănătoșire morală a societății post-decembriste, ci și un hub umanitar, unde oameni din toate straturile sociale și preferințele politice și-au dat mâna, fără a cauta vreun avantaj, altul decât sentimentul solidarității. 
Din 1991 până ȋn 2007, a asigurat și președinția Federației Organizațiilor Umanitare din Timișoara. Ȋn 2006, a fost onorat cu Diploma de excelenţă a Primăriei Municipiului Timişoara pentru Întreaga activitate şi promovarea imaginii oraşului Timişoara.	
	 
Având în vedere prevederile legale expuse în prezentul raport, apreciem că proiectul de hotărâre privind conferirea Titlului de Cetăţean de Onoare al Municipiului Timişoara domnului Petru Ilieșu îndeplineşte condiţiile pentru a fi supus dezbaterii şi aprobării plenului Consiliului Local.

